钦定古今图书集成/明伦汇编/官常典/第562卷 > 曹华
## 钦定古今图书集成/明伦汇编/官常典/第562卷 > 曹华

按《唐书》本传，“华，宋州楚丘人。始从宣武军缚乱将李
迺送阙下，节度使董晋署为牙将。后避仇奔东都。会
吴少诚叛，留守王翃署华襄城戍将。华浚隍埤堞，日
与贼搏，数禽馘，贼惮之。宪宗初，累拜检校右散骑常
侍，召至京师，赐矛甲缯锦，还屯，拜宁州刺史。未行，属
吴元济不受命，诏河阳怀汝节度使乌重引讨之，重”
引请华自副，战青陵城，贼大奔，拔凌云栅，以功封陈
留郡王。蔡平，进棣州刺史，州与郓比。时贼略定滴河华遽逐贼，斩二千级，复其县。又募群盗可用者，贷死
补屯卒，使据孔道。贼至，辄击却之，不敢北。擢横海节
度副使。时朝廷披郓为三镇，其明年，兖海军乱，杀观
察使王遂，诏华往代。视事三日，合军大飨，幕甲士于
庑，酒中令曰：“天子以郓人参别而戍，有转徙劳，欲厚
赏之。请郓人右，州兵左。”既而出州兵，乃阖门大言曰：
“天子有命，诛杀帅者。”甲起于幕环之，凡斩千二百人，
血流殷渠，赤氛冒门，高丈馀，海、沂之人，重足屏息。华
恶沂地褊，请治兖，许之。自李正己盗齐，鲁俗益污骜。
华下令曰：“邹、鲁礼义乡，不可忘本。”乃身见儒士，春秋
祀孔子祠，立学官讲诵，斥家赀，佐赡给，人乃知教。成
就诸生，仕诸朝。镇人害田弘正，华亟请以本军进讨，
不从。进华检校工部尚书，就充节度使。李㝏叛，以兵
取宋州。华不待命，以兵逆击，破之。㝏平，检校尚书右
仆射，徙镇义成军。盗杀商贾，吏捕得，乃华嬖人，华怒，
断其颈，以祭死者。卒，年六十九，赠左仆射。华虽出戎
伍，而动必由礼。爱重士大夫，不以贵倨人。至厮竖，必
待以诚信，人以为难。